ಕುಡಿಯುವ ನೀರಿನ ಸಮಸ್ಯೆಗೆ ಸಿಕ್ಕಿಲ್ಲ ಪರಿಹಾರ ಸಿರಿಗೆರೆ: ಸಿರಿಗೆರೆ ಸಮೀಪದ ಕಡ್ಲೆಗುದ್ದು ಗ್ರಾಮದ ಜನರು ಬಹು ವರ್ಷಗಳಿಂದಲೂ ನೀರಿನ ಸಮಸ್ಯೆ ಎದುರಿಸುತ್ತಿದ್ದಾರೆ. ಈ ಸಮಸ್ಯೆ ಇನ್ನೇನು ಬಗೆಹರಿಯಿತು ಎನ್ನುವಾಗ ಕಾಮಗಾರಿ ನನೆಗುದಿಗೆ ಬಿದ್ದು, ಕೈಗೆ ಬಂದದ್ದು ಬಾಯಿಗೆ ಬರದ ಸ್ಥಿತಿ ಉಂಟಾಗಿದೆ. ಶಾಂತಿಸಾಗರದಿಂದ ಭೀಮ ಸಮುದ್ರ ಮತ್ತು ಬೊಮ್ಮೇನಹಳ್ಳಿ ಮಾರ್ಗವಾಗಿ ಕಡ್ಲೆಗುದ್ದು ಗ್ರಾಮದವರೆಗೂ ಪೈಪ್ಲೈನ್ ವ್ಯವಸ್ಥೆ ಸಹ ಆಗಿದೆ. ಆದರೆ, ಜನಪ್ರತಿನಿಧಿಗಳ ಇಚ್ಛಾಶಕ್ತಿ ಕೊರತೆಯಿಂದ ಗ್ರಾಮದ ಜನರು ಕುಡಿಯುವ ನೀರು ಪಡೆಯಲು ಸಾಧ್ಯವಾಗಿಲ್ಲ. ತಾತ್ಕಾಲಿಕವಾಗಿ ಗ್ರಾಮದ ಜನರು ಕೊಳವೆಬಾವಿ ನೀರನ್ನೇ ಅವಲಂಬಿಸಿದ್ದಾರೆ. ಅಂತರ್ಜಲ ಕುಸಿದರೆ ಈ ನೀರು ಗ್ರಾಮಕ್ಕೆ ಲಭ್ಯವಾಗುವುದಿಲ್ಲ. ಸಿರಿಗೆರೆಯಿಂದ ಹತ್ತು ಕಿ.ಮೀ ದೂರವಿರುವ ಕಡ್ಲೆಗುದ್ದು ಗ್ರಾಮದಲ್ಲಿ ಕಾಂಕ್ರೀಟ್ ರಸ್ತೆಗಳ ಕಾರ್ಯ ಶೇ 60ರಷ್ಟು ಆಗಿದೆ. ಇನ್ನುಳಿದ ಕಾರ್ಯಕ್ಕೆ ಜನಪ್ರತಿನಿಧಿಗಳು ಮೀನಮೇಷ ಎಣಿಸುತ್ತಿದ್ದಾರೆ. ಪ್ರತಿವರ್ಷ ಬೆಟ್ಟದ ರಂಗನಾಥಸ್ವಾಮಿ ದೇಗುಲಕ್ಕೆ ಪೂಜೆ ಸಲ್ಲಿಸುವುದಕ್ಕೆ ಆಂಜನೇಯಸ್ವಾಮಿ ಮತ್ತು ಇತರೆ ದೇವರ ಮೂರ್ತಿಗಳನ್ನು ಹೊತ್ತು ಭಕ್ತರು ಸಾಗುತ್ತಾರೆ. ಹೀಗೆ ಸಾಗುವಾಗ ಎ.ಕೆ.ಹಟ್ಟಿಯ ಮಣ್ಣಿನ ದಾರಿಯಲ್ಲಿ ಮನೆಗಳಿಂದ ಹರಿಯುವ ಕೊಳಚೆ ನೀರಿನ ಮೇಲೆ ಭಕ್ತರು ಸಾಗಬೇಕು. ಹೀಗಾಗಿ, ಸೂಕ್ತ ಚರಂಡಿ ವ್ಯವಸ್ಥೆ ಕಲ್ಪಿಸಬೇಕು ಎಂಬುದು ಗ್ರಾಮಸ್ಥರ ಒತ್ತಾಯ. ಗ್ರಾಮದಲ್ಲಿ ಶೌಚಾಲಯ, ನಿರ್ಗತಿಕರಿಗೆ ಮನೆ ಹಂಚುವಿಕೆ ಮತ್ತು ರಸ್ತೆ ಕಾಮಗಾರಿ ಆಗಬೇಕಿದೆ. ಸರ್ಕಾರದ ಯೋಜನೆಗಳನ್ನು ಸಮಪರ್ಕವಾಗಿ ಜನಸಾಮಾನ್ಯರಿಗೆ ತಲುಪಿಸುವ ಕಾರ್ಯವೂ ನಿಧಾನ ವಾಗಿದೆ. ಈ ಭಾಗದ ವಿದ್ಯಾರ್ಥಿಗಳು ಹೆಚ್ಚಿನ ವಿದ್ಯಾಭ್ಯಾಸಕ್ಕೆ ಸಿರಿಗೆರೆ ಅಥವಾ ಚಿತ್ರದುರ್ಗಕ್ಕೆ ಹೋಗಬೇಕು. ಆದರೆ, ಇದುವರೆಗೂ ಗ್ರಾಮಕ್ಕೆ ಎರಡು ಖಾಸಗಿ ಬಸ್ ವ್ಯವಸ್ಥೆ ಬಿಟ್ಟರೆ ಸರ್ಕಾರಿ ಬಸ್ ವ್ಯವಸ್ಥೆ ಕಲ್ಪಿಸಿಲ್ಲ. 1,400 ಜನಸಂಖ್ಯೆ ಇರುವ ಗ್ರಾಮದಲ್ಲಿ ಜಾನುವಾರುಗಳಿಗೆ ಆಕಸ್ಮಿಕ ತೊಂದರೆಯಾದರೆ ಸಿರಿಗೆರೆ ಅಥವಾ ಬೊಮ್ಮೇನಹಳ್ಳಿ ಗ್ರಾಮಕ್ಕೆ ಹೋಗಬೇಕು. ಅಲ್ಲದೆ ಆ ಗ್ರಾಮಗಳಿಂದ ಪಶು ವೈದ್ಯರು ಜಾನುವಾರುಗಳ ಚಿಕಿತ್ಸೆಗಾಗಿ ಭೇಟಿ ನೀಡುವುದು ತಡವಾಗುತ್ತದೆ. ಹೀಗಾಗಿ, ಗ್ರಾಮದಲ್ಲಿಯೇ ಪಶು ಚಿಕಿತ್ಸಾಲಯದ ಸೌಲಭ್ಯ ಕಲ್ಪಿಸಬೇಕು ಎಂಬುದು ಕಡ್ಲೆಗುದ್ದು ಗ್ರಾಮಸ್ಥರ ಬಹುದಿನದ ಬೇಡಿಕೆ. ನಮ್ಮ ಕಾಲೊನಿಯಲ್ಲಿ ರಸ್ತೆ ಮತ್ತು ಚರಂಡಿ ವ್ಯವಸ್ಥೆ ಸಮರ್ಪಕವಾಗಿಲ್ಲ. ಹಲವು ಬಾರಿ ಈ ಬೇಡಿಕೆ ಮುಂದಿಟ್ಟರೂ ಜನಪ್ರತಿನಿಧಿಗಳು ಈಡೇರಿಸಿಲ್ಲ. ರತ್ನಮ್ಮ, ಎ.ಕೆ ಹಟ್ಟಿ ಕಾಲೊನಿ ನಿವಾಸಿ ಬಹಳ ವರ್ಷಗಳಿಂದ ಜಾನುವಾರು ತಪಾಸಣೆಗಾಗಿ ಕಷ್ಟಪಡುತ್ತಿದ್ದೇವೆ. ಗ್ರಾಮದಲ್ಲಿ ಪಶುಚಿಕಿತ್ಸಾಲಯ ಬೇಕಾಗಿದೆ. ಕೃಷಿ ಉತ್ಪನ್ನಗಳ ಸಂಗ್ರಹಣೆಗಾಗಿ ಗೋದಾಮುಗಳ ಅಗತ್ಯವಿದೆ.ಸಿ.ನಾಗರಾಜು, ಗ್ರಾಮದ ರೈತ ಹೆಚ್ಚಿನ ವಿದ್ಯಾಭ್ಯಾಸಕ್ಕಾಗಿ ಸಿರಿಗೆರೆ ಅಥವಾ ಚಿತ್ರದುರ್ಗಕ್ಕೆ ಹೋಗಬೇಕು. ಅದಕ್ಕಾಗಿ ಸರ್ಕಾರಿ ಬಸ್ ವ್ಯವಸ್ಥೆ ಕಲ್ಪಿಸಿದರೆ ವಿದ್ಯಾರ್ಥಿಗಳಿಗೆ ಅನುಕೂಲವಾಗುತ್ತದೆ ಯೋಗೇಂದ್ರ, ಗ್ರಾಮದ ವಿದ್ಯಾರ್ಥಿ